钦定古今图书集成/明伦汇编/氏族典/第399卷 > 《廖用贤尚友录》 > 史万岁〈子怀义〉
## 钦定古今图书集成/明伦汇编/氏族典/第399卷 > 《廖用贤尚友录》 > 史万岁〈子怀义〉

按《隋书史万岁传》：“万岁，京兆杜陵人。少英武，善骑射，
好读兵书，兼精占候。武帝时，释褐侍伯上士。平齐之
役，父战没，万岁以忠臣子拜开府仪同三司，袭爵太
平县公。尔朱𪟝以谋反伏诛，万岁坐除名，配敦煌为
戍卒。窦荣定之击突厥也，万岁诣辕门，请自效。荣定
见而大悦，因遣人谓突厥，令各遣一壮士决胜负。突”
厥因遣一骑挑战，荣定遣万岁出应之。万岁驰斩其
首而还。突厥大惊，遂引军而去。由是拜上仪同，领车
骑将军。平陈之役，又以功加上开府。开皇末，突厥达
头可汗犯塞，上令晋王广及杨素出灵武道，汉王谅
与万岁出马邑道。万岁至大斤山，与敌相遇。达头遣
使问曰：“隋将为谁？”候骑报史万岁，达头，惧而引去，万
岁追击，大破之。杨素害其功，因谮云：“突厥初不为寇，
来塞上畜牧耳。”万岁数抗表陈状，上未之悟。会上废
皇太子，穷东宫党与。上问万岁所在，万岁实在朝堂。
杨素见上，方怒，因曰：“万岁谒东宫矣。”以激怒上。上召
万岁，万岁既见上，词气忿厉，上大怒，令左右㩧杀之。
天下士庶莫不冤惜。万岁临阵对敌，应变无方，号为
良将，有子怀义。